पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर । स्कूली बसें आने वाले दिनों में 40 किलोमीटर प्रति घंटे की रफ्तार से ज्यादा नहीं चल सकेंगी। रफ्तार कंट्रोल करने के लिए बसों में स्पीड गवर्नर लगाया जाएगा। स्पीड गवर्नर को इंजन से कनेक्ट करने के बाद उसमें स्पीड फिक्स कर दी जाएगी। उसके बाद वह रफ्तार को निर्धारित स्पीड से ज्यादा बढऩे नहीं देगा। इसके लगने के बाद ड्राइवर चाहकर भी गाड़ी की रफ्तार नहीं बढ़ा सकेंगे।
राज्य की सभी स्कूल बसों में स्पीड गवर्नर अनिवार्य रूप से लगाना होगा। ऐसे स्कूल, जिनकी गाडिय़ों में स्पीड गवर्नर नहीं होगा, उन्हें आरटीओ से फिटनेस सर्टिफिकेट नहीं दिया जाएगा। परिवहन आयुक्त एनके असवाल ने प्रदेश के सभी आरटीओ को इस बारे निर्देश दे दिया है।
आरटीओ तीन महीने के भीतर उन सभी संस्थाओं के प्रमुखों को बुलाकर उन्हें शासन के निर्देश की जानकारी देंगे, जो बच्चों को लाने और ले जाने के लिए बसें चला रहे हैं। सहायक परिवहन आयुक्त बीएल ध्रुव ने बताया कि मोटर व्हीकल एक्ट में भी स्पीड गवर्नर लगाने के निर्देश हैं।
उसी के मुताबिक स्कूल बसों के संबंध में निर्देश जारी किया गया है। अफसरों ने संकेत दिए हैं कि स्कूल प्रबंधन को तीन माह का समय दिया जाएगा। उसके बाद आरटीओ के माध्यम से गाडिय़ों की मॉनिटरिंग की जाएगी। निर्देशों का पालन न करने वाले स्कूल की बसों का परमिट निरस्त भी किया जा सकेगा।
इसके बाद सिटी बसों पर कंट्रोल
परिवहन विभाग के अधिकारियों ने संकेत दिए हैं कि स्कूल बसों में स्पीड गवर्नर लगाने की योजना पर पूरी तरह अमल के बाद सिटी बसों की रफ्तार पर अंकुश लगाया जाएगा। राजधानी सहित राज्य के अन्य शहरों में जहां भी सिटी बसें चल रही हैं, वहां स्पीड गवर्नर लगाना अनिवार्य किया जाएगा।
इसलिए पड़ी जरूरत
स्कूल बसों की स्पीड ज्यादा होने से हादसे का खतरा बना रहता है। पिछले शिक्षा सत्र में दो स्कूल बसें छोटे-छोटे हादसे का शिकार हुई थीं। एक स्कूल बस में सवार बच्ची गंभीर हादसे का शिकार बनी थी। स्कूली छात्रा बस की पिछली सीट पर बैठी थी। ब्रेकर पर बस इतनी रफ्तार से उछली कि बच्ची सीट से ऊपर उठी, वह जब नीचे हुई तो उसके पैर जिस हिस्से में रखे थे, बस का वह हिस्सा टूट गया और बच्ची सीधे जमीन पर जा गिरी। हादसे में बच्ची तो बाल-बाल बची थी। उसके बाद ही प्रशासन का ध्यान स्कूल बसों की कंडीशन और स्पीड की ओर गया था। उसी समय यह योजना बनाई गई कि अब बसों में स्पीड गवर्नर लगाने का काम सख्ती से किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn